b'\n_START_ARTICLE_\nAntti Laukkarinen\n_START_SECTION_\nUra\n_START_PARAGRAPH_\nLaukkarinen valmistui teatteri-ilmaisun ohjaajaksi 2005 ja on valmistuttuaan ty\xc3\xb6skennellyt n\xc3\xa4yttelij\xc3\xa4n\xc3\xa4 muun muassa Ahaa Teatterissa ja Teatteri Telakassa sek\xc3\xa4 Helsingin ja Espoon kaupunginteattereissa. Suomalaisille n\xc3\xa4yttelij\xc3\xb6ille tyypillisesti Laukkarinen on ollut mukana my\xc3\xb6s useissa kes\xc3\xa4teatteriproduktioissa._NEWLINE_Laukkarisen teatterirooleja ovat olleet muun muassa Kauppamatkustajan kuoleman Stanley ja nimiosa Ahti Karjalaisesta kertovassa n\xc3\xa4ytelm\xc3\xa4ss\xc3\xa4. Komediateatteri Arenan n\xc3\xa4ytelm\xc3\xa4ss\xc3\xa4 Spede ja kumppanit Laukkarisella oli Speden rooli. Produktion ohjasi Santeri Kinnunen. Laukkarinen n\xc3\xa4ytteli Arenassa my\xc3\xb6s teoksessa Paukkurauta-Tarja ja Huuliharppukostaja ohjaajanaan Ere Kokkonen. Juhani Ahon pienoisromaaniin perustuvassa n\xc3\xa4ytelm\xc3\xa4ss\xc3\xa4 Rautatie Laukkarinen tulkitsi miesp\xc3\xa4\xc3\xa4osan eli Matin. N\xc3\xa4ytt\xc3\xa4m\xc3\xb6n\xc3\xa4 oli Raahen Kes\xc3\xa4teatteri._NEWLINE_Laukkarinen on n\xc3\xa4ytellyt useaan otteeseen Juha Hurmeen ohjaamana, etenkin Teatteri Telakan produktioissa. Syksyll\xc3\xa4 2016 h\xc3\xa4n teki p\xc3\xa4\xc3\xa4roolin Hurmeen n\xc3\xa4ytelm\xc3\xa4ss\xc3\xa4 Hullu. "Antti Laukkarinen tulkitsee upeasti hulluksi tulevaa teatteriohjaajaa", Aamulehden kriitikko kirjoitti h\xc3\xa4nen suorituksestaan. Helsingin Kaupunginteatterissa Laukkarista on ohjannut muun muassa Kari Heiskanen._NEWLINE_Laukkarinen on tehnyt muutamia sivurooleja suomalaisissa kokoillan elokuvissa, kuten sotamies Grankvistin osan \xc3\x85ke Lindmanin jatkosota-aiheisessa tuotannossa Etulinjan edess\xc3\xa4. Laukkarinen on n\xc3\xa4ytellyt niin ik\xc3\xa4\xc3\xa4n pieni\xc3\xa4 sivurooleja erin\xc3\xa4isiss\xc3\xa4 televisiosarjoissa, kuten Kotikadussa ja Robassa._NEWLINE_Laukkarinen on ollut mukana my\xc3\xb6s muutamissa kuunnelmissa, kuten Juha Hurmeen 2012 ohjaamassa tuotannossa \xc3\x84\xc3\xa4ni\xc3\xa4 kiven sis\xc3\xa4lt\xc3\xa4, jossa h\xc3\xa4n n\xc3\xa4ytteli tuomaria._NEWLINE_Laukkarinen on ty\xc3\xb6skennellyt pariin otteeseen teatteriohjaajana. Vuonna 2017 h\xc3\xa4n ohjasi vantaalaiselle harrastelijateatterille n\xc3\xa4ytelm\xc3\xa4n H\xc3\xa4r\xc3\xa4ntappoase. Laukkarinen sai Anna-Leena H\xc3\xa4rk\xc3\xb6sen alkuper\xc3\xa4istekstiin perustuvasta n\xc3\xa4ytelm\xc3\xa4st\xc3\xa4 Ramppikuumeen kiertopalkinnon._NEWLINE_N\xc3\xa4ytt\xc3\xa4m\xc3\xb6uransa rinnalla Laukkarinen on toiminut Avohaava-yhtyeen laulusolistina, yhtyeen tyylilajina on punk. The Muddyboys -nimisess\xc3\xa4 kevyen musiikin kokoonpanossa h\xc3\xa4n laulaa puolestaan englanninkielist\xc3\xa4 rock\'n\'rollia. Laukkarisen \xc3\xa4\xc3\xa4niala on korkea baritoni.'